Malaékat

thumb|right|250px|Kaligrafi kecap "Malaékat" dina basa Arab.

**Malaékat** (Aksara Sunda: ᮙᮜᮆᮊᮒ᮪; basa Arab: ملاءكة *malāʾikat*; tunggal: مَلَكْ *malak*) mangrupa mahluk goib anu diciptakeun ku Alloh SWT tina cahaya (nur). Malaékat miboga sipat éstu toat, tara maksiat, sarta salawasna tumut kana sagala paréntah Alloh.

Salaku tentara Allah anu satia, malaikat mah miboga sipat anu béda pisan sareng manusa, nyaéta teu miboga hawa nafsu sarta salawasna tunduk tur patuh kana saniskara paréntah Allah kalawan teu aya hiri dengki atanapi rasa kacapé. Iman ka malaikat téh mangrupa salasahiji rukun iman anu wajib diyakinan ku unggal jalma anu iman.

## Malaékat dina Ajaran Islam 
Iman ka malaékat mangrupa salasahiji tina Rukun Iman anu kadua. Iman ka malaékat hartosna kedah yakin sarta percaya kalayan sapinuh haté yén malaékat téh aya, sanajan teu katingali ku panon (bungkeuleukanana) kusabab kaasup mahluk goib.

Sipat-sipat utama malaékat di antarana:

* Diciptakeun tina cahaya: Numutkeun hadis Nabi Muhammad SAW, "Malaékat diciptakeun tina cahaya (nur)."
* Salawasna Toat: Malaékat mah teu miboga napsu, ku kituna tara pisan boga niat pikeun jalir atawa maksiat ka Alloh.
* Teu Lalaki Teu Awéwé: Malaékat sanés mahluk anu miboga jinis kelamin, teu dahar, sarta teu nginum.
* Jumlahna Teu Kaitung: Teu aya nu terang jumlah pastina malaékat anging Alloh SWT, nanging aya 10 malaékat anu wajib dipikanyaho ku umat Islam.

Sanajan manusa biasa teu tiasa ningali wujud aslina, ku idin Alloh, para Nabi jeung Rosul tiasa ningali malaékat. Sakapeung malaékat ogé ngajirim (nyaru) janten lalaki nalika nepungan para Nabi, sapertos anu kaalaman ku Nabi Ibrohim as. sarta Nabi Muhammad SAW nalika nampi wahyu ti Malaékat Jibril.

## Ngaran jeung Tugas Malaékat 
Para malaékat anu wajib dipikanyaho ku sakumna umat Islam dumasar kana rujukan Al-Qur'an sareng Hadis nyaéta:

* **Jibril**: Gegedénna para malaékat anu pancénna nepikeun wahyu ti Alloh SWT ka para Nabi sareng Rosul.
* **Mikail**: Malaékat anu dipapancénan pikeun ngatur sarta ngabagi rejeki ka sakumna mahluk, kalebet ngatur gejala alam sapertos hujan sareng pepelakan.
* **Israfil**: Malaékat anu pancénna niup sangkakala (trompét) nalika datangna poé kiamat sarta poé hudang ti kubur (yaumul ba'ats).
* **Munkar** sareng **Nakir**: Dua malaékat anu pancénna mariksa sarta nanya ka manusa di alam kubur (barzakh) ngeunaan kaimananana.
* **Izrail** (Malak al-Maut): Malaékat anu pancénna nyabut nyawa sakumna mahluk anu miboga nyawa.
* **Raqib**: Malaékat anu pancénna nyatet sagala amal hadé anu dipigawé ku manusa.
* **Atid**: Malaékat anu pancénna nyatet sagala amal goréng anu dipigawé ku manusa.
* **Ridwan**: Malaékat anu pancénna ngajaga sarta ngatur kasenangan di Sawarga.
* **Malik**: Malaékat anu pancénna ngajaga sarta ngatur Naraka.

* Zabaniah: Salapan belas malaékat anu pancénna nyiksa jalma-jalma di naraka kalawan sipat anu kacida galakna sarta kasar.
* Harut sareng Marut: Dua malaékat anu diturunkeun ku Alloh ka nagri Babil (Babilonia) pikeun janten dodoja (fitnah) ka manusa ngeunaan élmu sihir.
* Malaékat sabudeureun Arasy:
** Hamalat al-Arsy: Opat malaékat anu nyuhun Arasy Alloh, di mana dina poé kiamat jumlahna bakal ditambah janten dalapan malaékat.
** Malaékat Haffun: Malaékat-malaékat anu ngurilingan Arasy bari salawasna tasbéh sarta muji ka Alloh SWT.
* Darda'il: Malaékat anu dipapancénan pikeun néangan jalma-jalma anu ngadu'a, tobat, sarta ménta pangampura ka Alloh, utamana dina bulan Ramadan.
* Hafazhah (Malaékat Nu Ngajaga): Malaékat-malaékat anu diutus ku Alloh pikeun ngajaga sarta ngaraksa manusa tina rupa-rupa mamala nepi ka datangna papastén pati.
* Kiraman Katibin: Malaékat anu mulya anu pancénna nyatet sakabéh amal perbuatan manusa (saé sareng awon).
* Malaékat Arham: Malaékat anu dipapancénan pikeun niupkeun ruh sarta nangtukeun opat perkara (rejeki, pati, amal, sarta bagja/cilakana) nalika manusa masih mangrupa janin dina rahim.
* Mu’aqqibat: Malaékat-malaékat anu pancénna ngajaga manusa silih ganti (beurang jeung peuting) tina rupa-rupa panca bahya nepi ka datangna waktu ajal anu parantos ditangtukeun ku Alloh.
* Malaékat Qarin: Malaékat anu salawasna marengan manusa ti mimiti lahir nepi ka ajalna, anu pancénna ngaharéwoskeun bebeneran sarta ngajak kana kahadéan.
* Malaékat Arham: Malaékat anu dipapancénan pikeun niupkeun ruh nalika janin yuswana opat bulan dina kandungan, sarta nangtukeun opat perkara nyaéta rejeki, ajal, amal, sarta bagja atanapi cilakana éta manusa di dunya.
* Malaékat Jundallah: Malaékat anu janten bala tantara Alloh, anu kantos diturunkeun pikeun mantuan para Nabi dina peperangan, sapertos dina Perang Badar.
* Malaékat Panjaga Gunung: Malaékat anu dipapancénan ku Alloh pikeun ngajaga sarta ngatur urusan gunung-gunung di bumi.
* Jundallah: Malaékat perang anu dipapancénan pikeun mantuan para Nabi dina médan pangperangan, sakumaha anu lumangsung dina mangsa perjuangan Islam.
* As-Sijilli: Malaékat anu méré nyaho ka Harut sareng Marut ngeunaan kaayaan mahluk di bumi anu sok nyieun karuksakan sarta ngocorkeun getih.
* Azh-Zhil: Malaékat anu marengan sarta nangtayungan Nabi Ibrahim as. nalika anjeunna nuju dibeuleum ku Raja Namrud, sahingga éta seuneu karasana tiis sarta janten taman anu héjo.
* Ad-Dam'u: Malaékat anu ceurik alatan ningali dosa-dosa anu dipigawé ku manusa.
* An-Nuqmah: Malaékat anu pancénna aya hubunganana jeung méré peringatan atawa siksaan ka jalma-jalma anu doraka.
* Ahlul Adli: Malaékat-malaékat anu pancénna ngajaga kaadilan di alam samesta.
* An-Nuqmah: Malaékat anu dipapancénan pikeun ngurus seuneu. Ieu malaékat calik dina singgasana tina seuneu anu ngabebela sarta miboga rupa anu pikasieuneun kalawan beungeut warna konéng tambaga.
* Ahlul Adli: Malaékat anu miboga ukuran kacida gedéna, malah disebutkeun leuwih gedé batan bumi (marcapada) sarta miboga 70 rébu hulu.
* Malaékat Wadag Seuneu jeung Salju: Malaékat anu ukuranana kacida gedéna, di mana satengah awakna mangrupa seuneu sarta satengahna deui mangrupa salju, bari dikurilingan ku malaékat sanés anu teu eureun-eureun zikir.
* Ar-Ra'd: Malaékat anu dipapancénan pikeun ngatur méga (awan) sarta hujan. Dina ngajalankeun pancénna, ieu malaékat ngagunakeun guludug sarta gelap salaku cametina.
* Malaékat Panjaga Panonpoé: Salapan malaékat anu dipapancénan pikeun ngahujanan panonpoé ku salju unggal dinten, supados panasna henteu ngaduruk dunya.
* Malaékat Pangandali Cai: Malaékat anu miboga pancén ngatur cai sarta kantos nawarkeun bantuan ka Nabi Ibrahim as. nalika anjeunna nuju dibeuleum ku Raja Namrud.
* Malaékat Pangandali Angin: Malaékat anu miboga pancén ngatur sirkulasi angin sarta sami sareng malaékat cai, kantos nawarkeun bantuan ka Nabi Ibrahim as. nalika aya dina jero seuneu.
* Malaékat Rohmat: Malaékat anu pancénna nyebarkeun barokah, rohmat, sarta ménta pangampura pikeun jalma-jalma nu ariman. Ieu malaékat ogé anu mawa ruh jalma-jalma soléh nalika dilarapkeun ku Malaékat Maot.
* Malaékat Siksa (Adzab): Malaékat anu pancénna mawa ruh urang kafir, jalma nu dholim, sarta munafék, anu datangna bareng jeung Malaékat Maot.
* Malaékat Nu Ngiringkeun: Malaékat anu pancénna ngagiring sakumna manusa di Padang Mahsyar, di mana unggal jalma bakal dibarengan ku saurang malaékat anu ngagiring sarta saurang deui malaékat anu janten saksi (Kiraman Katibin).
* Malaékat Gunung: Malaékat anu dipapancénan pikeun ngajaga gunung-gunung. Dina hiji riwayat, ieu malaékat kantos nawarkeun bantuan ka Nabi Muhammad SAW nalika anjeunna nuju disiksa ku kaum di Thaif.
* Malaékat Baitul Makmur: 70 rébu malaékat anu unggal dinten asup sarta ibadah di Baitul Makmur (langit katujuh). Malaékat anu tos kaluar ti dinya moal balik deui saumur-umur kusabab lobana jumlah maranéhna.
* Malaékat Makmum: Malaékat anu janten makmum nalika aya manusa anu solat di tempat anu jauh atawa di sawidang taneuh nu jembar.
* Malaékat Nu Ngagero Manusa jeung Jin:
** Malaékat nu Ngagero Sasih Ramadan: Malaékat anu pancénna nyalukan manusa anu ariman supados gumbira sarta jalma anu sok migawé jahat supados eureun tina kajahatanana, ti mimiti peuting munggaran bulan Ramadan dugi ka datangna fajar.
* Malaékat nu Ngagentra ti Panto-panto Sawarga: Malaékat anu ngagero ka jalma-jalma ariman supados lebet kana panto sawarga dumasar kana rupa-rupa amal kahadéan anu kantos dipigawé ku maranéhna nalika di dunya.
* Malaékat nu Ngagero Kahadéan jeung Laknat: Dua malaékat anu saban poé ngajorowok sarta sorana kadéngé ku sakumna mahluk iwal ti manusa jeung jin. Malaékat nu hiji ngadu'akeun jalma nu sok méré (sedekah), sedengkeun nu hiji deui ngadu'akeun kabinasaan pikeun jalma nu koret.
* Malaékat Lailatul Qadar: Malaékat Jibril sareng sarombongan malaékat anu lungsur ka bumi dina unggal peuting Lailatul Qadar dina sasih Ramadan.
* Malaékat nu Ngalongok Jalma Gering: Opat malaékat anu diutus ku Alloh pikeun ngalongok jalma mukmin anu nuju gering, di mana masing-masing miboga pancén pikeun nyokot kakuatanana, rasa nikmat daharna, cahya beungeutna, sarta dosana.
* Malaékat nu Ngajaga Mekkah jeung Madinah: Malaékat-malaékat anu ngajaga Kota Suci Mekkah sareng Madinah ku pedang anu ditarajang supados Dajjal henteu tiasa lebet ka éta kota.
* Malaékat nu Néangan Ahli Zikir: Malaékat anu kukurilingan néangan kumpulan jalma anu nuju zikir ka Alloh SWT, sarta satuyuna maranéhna bakal marengan éta majelis.
* Malaékat nu Néangan Majelis Élmu: Malaékat husus anu dipapancénan ku Alloh pikeun milari sarta ngariung di majelis-majelis élmu.
* Malaékat nu Nganjurkeun Bekam: Malaékat-malaékat anu nganjurkeun bekam ka Nabi Muhammad SAW nalika anjeunna nuju mi'raj ka Sidratul Muntaha, supados umatna ngalaksanakeun bekam salaku landong.
* Malaékat nu Ngadalian Tali Naraka Jahanam: 70 rébu malaékat anu dipapancénan pikeun narik sarta ngadalian tali-tali Naraka Jahanam nalika poé kiamat.
* Malaékat nu Ngadu'akeun Jalma anu Ngadu'akeun Dulurna: Malaékat anu ngadu'akeun "Aamiin" sarta nyuhunkeun ka Alloh supados jalma anu ngadu'akeun kahadéan pikeun dulurna (bari teu katingali ku dulurna) meunang hal anu sarupa.
* Malaékat nu Nepikeun Pupujian ka Alloh: Dua belas malaékat anu rebutan pikeun nyandak sarta nepikeun du'a pupujian ti saurang sahabat Nabi SAW ka payuneun Alloh SWT.
* Malaékat nu Nyaksian Wafatna Sahabat: 70 rébu malaékat anu lungsur pikeun nyaksian wafatna Sa'ad bin Mu'adz, saurang sahabat anu wafatna ngageterkeun Arasy Alloh.
* Malaékat nu Ngalindungan Jalma Ariman: Malaékat anu dipapancénan ku Alloh pikeun ngajaga, ngadukung, sarta méré béja gumbira ka jalma-jalma anu istiqomah dina kaimananana.
* Malaékat nu Ngabédakeun Hak jeung Batil: Malaékat anu miboga pancén pikeun misahkeun sarta ngabédakeun antara perkara anu bener (hak) jeung perkara anu salah (batil).
* Malaékat nu Nengtremkeun Haté: Malaékat anu dipapancénan pikeun nguatkeun sarta nengtremkeun haté kaom mukminin anu istikomah dina kaimananana, supados maranéhna teu ngarasa sieun atanapi sedih.
* Malaékat nu Ngajaga Panto Langit: Tujuh malaékat anu moga pancén ngajaga tujuh panto langit. Ieu malaékat téh parantos diciptakeun ku Alloh SWT saméméh Anjeunna nyiptakeun langit sareng bumi.
* Malaékat nu Méré Salam ka Ahli Sawarga: Malaékat-malaékat anu asup ti unggal panto pikeun ngucapkeun salam sarta ngabagéakeun jalma-jalma anu saroléh nalika maranéhna asup ka jero Sawarga Adn.
* Malaékat Tukang Ménta Rohmat (Welas Asih): Malaékat anu salawasna neneda ka Alloh supados manusa dipaparin rahmat sarta kaluar tina poékna kasasaran kana caangna hidayah.
** Malaékat nu Ménta Pangampura pikeun Jalma Ariman: Malaékat-malaékat anu aya di sabudeureun Arasy anu salawasna tasbéh sarta mangnedakeun pangampura (istigfar) pikeun jalma-jalma anu ariman sarta ahli tobat.
** Malaékat nu Ménta Hampura pikeun Manusa di Bumi: Malaékat-malaékat anu tasbéh muji ka Alloh sarta mangnedakeun pangampura pikeun sakumna jalma anu aya di bumi.
** Malaékat nu Ménta Pangampura pikeun Lalaki nu Solat di Masjid: Malaékat anu ngadu'akeun pangampura sarta rahmat pikeun lalaki anu ihlas solat jamaah di masjid, salila anjeunna cicing dina tempat solatna sarta teu acan batal wuduna.
** Malaékat nu Ménta Hampura pikeun nu Ngalongok nu Gering: 70 rébu malaékat anu nuturkeun sarta ngadu'akeun pangampura pikeun umat Muslim anu ngalongok dulurna anu nuju gering. Upami ngalongokna énjing-énjing, malaékat ngadu'akeun dugi ka sonten, upami sonten, malaékat ngadu'akeun dugi ka énjingna deui.
** Malaékat nu Ménta Pangampura pikeun nu Maca Sholawat: Malaékat anu mangnedakeun pangampura pikeun jalma anu maca sholawat ka Nabi Muhammad SAW, salila jalma éta maca sholawatna.
** Malaékat nu Ménta Pangampura pikeun nu Ngajarkeun Kahadéan: Sakumna pangeusi langit jeung bumi, kalebet malaékat, bakal salawasna ngadu'akeun pangampura pikeun jalma anu ngajarkeun kahadéan ka sasama manusa.
** Malaékat nu Ménta Pangampura pikeun nu Saré dina Kaayaan Suci: Malaékat anu marengan sarta ngadu'akeun jalma anu saré dina kaayaan parantos susuci (gaduh wudu) dugi ka anjeunna gugah deui.
* Malaékat nu Ngahormat nu Nyiar Élmu: Malaékat anu ngahamparkeun jangjangna sarta eureun hiber pikeun ngahormat jalma anu nuju milari élmu pangaweruh kusabab rido kana naon anu dipigawéna.
* Malaékat nu Ngatur Urusan Dunya: Malaékat-malaékat anu dipapancénan pikeun ngatur rupa-rupa urusan mahluk di dunya dumasar kana papastén ti Alloh SWT.
* Malaékat nu Ngadangu Bacaan Al-Qur'an:
** Malaékat nu Ngadangu Bacaan nalika Solat: Malaékat anu nangtung di tukangeun sarta ngadangukeun bacaan Al-Qur'an jalma anu nuju solat kalayan dareuda.
** Malaékat nu Ngadangukeun Bacaan Manusa: Malaékat anu lungsur sarta ngariung pikeun ngadangukeun bacaan Al-Qur'an, di mana jalma anu lancar macana bakal dibarengan ku malaékat anu mulya.
* Malaékat nu Ngadu'akeun Jalma nu Inpak sarta nu Medit: Dua malaékat anu turun unggal énjing; nu hiji ngadu'akeun mugia jalma nu béréhan (inpak) diganti hartana, sedengkeun nu hiji deui ngadu'akeun kabinasaan pikeun jalma nu medit (koret).

Malaékat Jibril, sanajan ngan disebut dua kali dina Al-Qur'an, anjeunna miboga sebutan lian sapertos Ruh al-Qudus sarta Ruh al-Amin. Lian ti éta, aya ogé Malaékat Malik anu janten pamingpin (nu ngajaga) di naraka. Sedengkeun nami-nami sapertos Israfil, Munkar, sareng Nakir mah kateranganana dumasar kana rujukan tina Hadis.

### Wujudna Malaékat 
Wujud para malaékat parantos dijéntrékeun dina Al-Qur'an, di antarana aya anu miboga jangjang saloba dua, tilu, sarta opat. Hal ieu sakumaha anu kaunggel dina surat Faathir ayat 1:

"Sagala puji kagungan Alloh, Nu nyiptakeun langit jeung bumi, Nu ngajadikeun malaékat-malaékat salaku utusan-utusan (pikeun ngurus rupa-rupa urusan) anu miboga jangjang, masing-masing (aya anu) dua, tilu, jeung opat..."

Salajengna dina sababaraha hadis disebutkeun yén Malaékat Jibril miboga 600 jangjang. Malaékat Israfil miboga 1.200 jangjang, di mana hiji jangjangna nandingan 600 jangjang Jibril. Sedengkeun Hamalat al-Arsy disebutkeun miboga 2.400 jangjang, anu hiji jangjangna nandingan 1.200 jangjang Israfil.

Wujud malaékat moal bisa katingali ku panon sacara langsung, jalaran panon manusa diciptakeun tina unsur dasar taneuh (leutak), moal mampuh ningali wujud malaékat anu asalna tina cahaya (nur). Ngan ukur Nabi Muhammad SAW anu dipaparin kamampuh pikeun ningali wujud asli malaékat, malah dugi ka dua kali.

Malaékat mah teu tambah kolot atanapi tambah ngora, kaayaan maranéhna ayeuna sarua persis sakumaha nalika diciptakeunana. Dina ajaran Islam, ibadah manusa sareng jin langkung dipikaresep ku Alloh upami dibandingkeun sareng ibadah para malaékat, jalaran manusa sareng jin mah tiasa nangtukeun pilihanana sorangan (miboga napsu), bénten sareng malaékat anu teu miboga pilihan sanés iwal ti toat.

Malaékat miboga pancén-pancén anu tangtu dina ngatur alam dunya. Maranéhna tiasa ngambah alam samesta sakilat gelap atanapi langkung gancang deui. Malaékat ogé sanés lalaki atanapi awéwé sarta teu miboga kulawarga (teu rumahtangga).

### Sifatna Malaékat 
Sifat-sifat malaékat anu diyakinan ku umat Islam nyaéta di antarana:

# Salawasna tasbéh beurang jeung peuting teu eureun-eureun.
# Suci tina sipat-sipat manusa jeung jin, sapertos hawa napsu, lapar, gering, dahar, saré, heureuy, padu (alébatan), sarta sipat lianna.
# Salawasna sieun sarta toat ka Alloh SWT.
# Tara pisan maksiat sarta salawasna ngamalkeun naon waé anu diparéntahkeun ku Anjeunna.
# Miboga sipat éra.
# Bisa kaganggu ku bau anu teu sedep, anjing, sarta patung.
# Teu dahar sarta teu nginum.
# Mampuh ngarobah wujudna (ngajirim).
# Miboga kakuatan anu kacida gedéna sarta kacepetan sapertos cahaya.

Malaékat tara ngarasa capé dina ngalaksanakeun sagala rupi anu diparéntahkeun ka maranéhna. Salaku mahluk goib, wujud malaékat moal bisa katingali, kadéngé, dirampa, dambeu, atanapi dirasakeun ku manusa. Hartosna, malaékat teu tiasa ditéwak ku pancaindra, iwal ti upami malaékat némbongkeun diri dina rupa anu tangtu, sapertos rupa manusa. Aya iwal dina carita Nabi Muhammad SAW anu kantos patepang sareng Malaékat Jibril dina wujud aslina, nyaéta nalika nampi wahyu munggaran sarta nalika peristiwa Isra sareng Mi'raj.

Sababaraha nabi sareng rasul kantos ningali jirim malaékat anu ngarobah wujudna janten manusa, sapertos dina kisah Nabi Ibrahim, Nabi Luth, Déwi Maryam, Nabi Muhammad SAW, sarta nu sanésna.

Bénten sareng ajaran Kristen sarta Yahudi, Islam mah teu mikawanoh istilah "Malaékat anu Labuh" (Fallen Angel). Azazil anu saterusna kenging jujuluk Iblis, nyaéta karuhun (bibit buit) Jin, sakumaha Nabi Adam as. janten karuhun Manusa. Jin nyaéta mahluk anu diciptakeun ku Alloh tina 'seuneu anu teu miboga haseup', sedengkeun malaékat mah diciptakeun tina cahaya.

### Tempat anu Teu Dipikaresep ku Malaékat 
Numutkeun syariat Islam, aya sababaraha tempat atanapi bumi anu moal didongpohan ku malaékat (hususna Malaékat Rohmat). Nanging, aya ogé pamadegan sanés anu nyebatkeun yén aya iwal pikeun malaékat-malaékat tangtu anu tetep bakal nganjang ka éta tempat. Ieu pamadegan téh parantos ditepikeun ku Ibnu Wadhoh, Imam Al-Khothobi, sarta nu sanésna. Tempat atanapi bumi anu henteu dilebetan ku malaékat téh di antarana nyaéta:

# Tempat anu di jerona aya anjing (iwal anjing pikeun kapentingan ngajaga kaamanan, tatanén, sarta moro).
# Tempat anu di jerona aya patung atanapi gambar mahluk nu nyawaan.
# Tempat anu di jerona aya saurang Muslim anu mesatkeun pakarang (ngancam) ka dulurna papada Muslim.
# Tempat anu miboga bau anu teu sedep atanapi bau anu kacida nyegak.

Éta sadaya dumasar kana dalil tina Hadis sohéh anu kacatet ku para Imam, di antarana Ahmad, Bukhari, Tirmidzi, Muslim, sarta nu sanésna. Seueur katerangan hadis anu nyatakeun yén Malaékat Rohmat moal asup ka bumi anu aya anjingan sarta pahala nu miboga éta anjing bakal ngurangan unggal dintenna.

## Pranala luar 
* (Indonésia) Muslimah: Beriman Kepada Malaikat
* (Indonésia) Dakwatuna: Iman kepada Malaikat
* (Indonésia) Muslim Media: Buku berjudul Menyelisik Alam Malaikat, Rukun Iman Kedua yang Sering Disalahpahami dan Dilupakan Banyak Orang

## Réferénsi